Klopp tähtsa mängu eel: ma austan Simeonet, aga mulle ei meeldi ta meeskonna mängustiil (0)
Meistrite liiga kolmanda vooru üheks maiuspalaks tõotab tulla Liverpooli ja Atletico Madridi kohtumine. Meeskonnad madistasid omavahel viimati eelmise aasta kevadel, kui 1/16-finaali raames pidi Inglismaa klubi Hispaania meeskonna paremust tunnistama. Tänase mängu eel jagus mõlema meeskonna peatreeneril kiidusõnu vastasmeeskonnale.
Mängueelset pressikonverentsil alustas Liverpooli sakslasest peatreener: "[Diego] Simeone teeb kõike absoluutselt õigesti. Ta on hetkel tiitlikaitsja Hispaanias, tal on meeskonnas mitu maailmaklassi mängijat, keda ta suudab väga hästi mängima panna ning nad võitlevad väljakul oma elu eest."
Viimati, kui meeskonnad omavahel kohtusid, siis korduskohtumise järel imestas Klopp, miks Atletico päris jalgpalli ei mängi. "Ma austan [Diego] Simeonet väga, aga kas mulle meeldib ta meeskonna mängustiil? Mitte väga. Jah, Atleticole see stiil sobib, aga mina eelistan teistsugust mängupilti."
"Minu meeskond peab Atletico vastu näitama tippklassi mängu, sest muidu söövad vastased meid lihtsalt ära," tõdes Klopp.
Võrreldes eelmise aasta kevadega on Atletico koosseis vähekene muutunud. "Nad on muutnud oma mängijat ja süsteemi ehk me kohtume täiesti teise loomaga, kes kindlasti pole nõrgem," kommenteeris Liverpooli peatreener.
Atletico Madridi peatreener Diego Simeone kiitis Liverpooli mängupilti ning tõi esile viimases kaheksas järjestikuses mängus skoori teinud egiptlase. "Me peame keskenduma Liverpoolile, aga väga raske on mööda vaadata Mohamed Salah'st, kes on hetkel fenomenaalses hoos ning ta on sellist taset näidanud juba mitu aastat järjest nii klubi kui ka koondisetasandil," sõnas Simeone.
"Ma ei ootagi, et meil midagi kergelt tuleb, aga me üritame mängutempot ühtlustada ning nõelata oma võimalustega," kommenteeris Atletico loots.
"Viimati, kui me kodus Liverpooliga mängisime, siis me olime selle mängu juba enne avavilet võitnud. Ma tahan, et selline asi korduks," ütles Simeone.
Liverpool on hetkel kuue punktiga B-alagrupi liider, Atletico nelja punktiga teisel kohal. Inglise klubi võidu korral rebiks Liverpool konkurentidest juba viie ja enama punkti kaugusele. Hispaania meeskonna võidu korral võtaks Atletico esikoha endale.